UTsvangirai Uhlawula uLocardia Inkulungwane zamaDollar
Inhloko kahulumende ibikwa ihlawule uNkosikazi Locardia inkulungwane phose ezingamakhulu amathathu zamadollar ukuqeda ingxabano yabo ye-maintenance
WASHINGTON DC — Inhloko kahulumende uMnu Morgan Tsvangirai sehlawule uNkosikazi Locardia Karimatsenga imali engena kunkulungwane lenkulungwane zamadollar ukuqeda ingxabano yabo kudaba lwe-maintanance. UNkosikazi Karimatsenga uhambise uTsvangirai emthethwandaba efuna amhlawule inkulungwane ezilitshumi lanhlanu zamadollar ($15, 000) ngenyanga ngoba esithi ulokhu engumkakhe. UMnu Tsvangirai yena ubesala ukuyihlawula limali, okwenze uKarimatsenga wakhweza lolu daba emthethwandaba kamantshi. Kodwa amagqwetha ababili laba acine elususa loludaba ethethwandaba uMnu Tsvangirai wavuma ukunika uLocardia inkulungwane phose ezingamakhulu amathathu zamadollar ($280, 000) ukuthi luphele loludaba. Isikhulumeli sikaTsvangirai uMnu Luke Tamborinyoka walile ukukhuluma ngaloludaba, kanti legqwetha likaLocardia uMnu Jonathan Samkange kathandanga ukuveza okunengi. UTsvangirai ulobole uLocardia nyakenye ngemva kokumenzisa isisu, kodwa umendo lo waphanga wadilika uTsvangirai esithi kasafuni ngoba umkakhe esetshenziswa ngabacuphi. Lokhu kucunule uLocardia kakhulu wacina sevimba uTsvangirai emthethwandaba ukuthi atshade loElizabeth Macheka. Umthethwandaba kamantshi loweHigh Court yavumelana laye ukuthi ngempala ulokhu engumkaTsvangirai phansi kwesiko lesintu. Ngalokho, uTsvangirai ubengeke atshade umtshado wesikhiwa loMacheka. Lokhu kwenze uTsvangiriai wacina etshada loMacheka phansi komthetho wesintu. Akukakhanyi sobala ukuthi uLocardia sezavuma yini ukwaliwa nguTsvangirai phansi kwesiko lesiShona njengoba sehlawuliwe.